+0 به یه ن
هر كیمدن آییرسان منی، تبریزدن آییرما
بو سئوگیلی یوردون نفسین بیزدن آییرما
اینسانه وطن، روكنی- تواندیر، دایاناق دا
آللاهینا باخ، طاقتیمی دیزدن آییرما
تبریزله عزیز اولدوم، ایزیم قالدی جاهاندا
توفانه دؤنوب گل منی بو ایزدن آییرما
چوخلار سؤزودور، شهری- بلادیر بو بلاخیز
من زادی- بلانی بو بلاخیزدن آییرما
آخسام آرازام، آخماسام آنجاق قورو باتلاق
دریا چاغیریر، گل ائوی ائوسیزدن آییرما
محمود قبّه زرین (آراز)
تبریزده قارداشلارین سنی بیر عؤمر ماحمود داداش دئیه- دئیه چاغیردیلار؛ تهراندا غلامحسین ساعدی یه سنی ماحمود داداش چاغیرماغا هئچ ایذن وئردیلرمی؟
تهرانین وحدت تالارینا سؤیله یین بوراخسین آرازیمیزی؛ بو آراز آراز ایله بیرگه چاغلاماق ایسته ییر. وحدت تالارینین قارشیسیندان یولا سالین گلسین تبریزین گول اوغلون، مئهریبان اوغلون! آخی آشیغی بیر عؤمر تبریزده "چال آشیق" دئیه- دئیه چالدیرماغا چاغیرماق ایسته ییب بو تورپاغین اییید اوغلو! تهراندا یوخو آلمیش گؤزونو...
آی بالام! بالا باغداكی شیر و خورشید تالارینین آدرئسینی بیلن وارمی؟! تهران، وحدت تالارینین قارشیسیندان یولا سالسا دا؛ تبریز، بو خلف ائولادینی بو تالارین قارشیسیندان یولا سالماق ایسته ییردی آخی...
محمود قبّه زرین سون اویونونو "الویداع" آدلی تاماشاسیندا اویناماق ایسته ییر. بالا باغین دا، شیر و خورشید تالارینین دا، ایندی دئمك اولار ارك ین ده آدرئسینی تاپا بیلمه دیییمز اوچون بو نوماییش باشقا یئرده صحنه لشدیریله جك! گؤروشوموز: تبریز/ تاریخ قبریستانی/ اؤلمزلر بؤلومو/ جلیل محمّد قولوزاده، بؤیوك خان نخجوانی، غلامحسین ساعدی، اسد صادقی، و... نهایتده شیر و خورشید تالارینین مزارلاری جیواری. سایغیلی تاماشاچیلاردان ایسته نیلیر اوستاد قبّه زرین ین بو سون تاماشاسی ایجرا اولا- اولا موبایللاریزین سسینی باغلایاسیز؛ آخی تبریزین تاریخ قبریستانینین اؤلمزلر بؤلومونده یاتانلار دوروب تبریزین تئاترینین جان اوسته اولماسینی دویسالار سوموكلری تیتره مه یه باشلار! ساغ اولون.
آیدین سرداری نیا جنابلاریندان بو یازیه گؤره میننت دارام .
آرديني اوخو
ckb_Arab azb_Arab azb_Arab azb_Arab ckb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab